O‘zbekistonlik yosh shaxmatchi xalqaro turnirda hammani lol qoldirdi

Belorussiyaning Minsk shahrida “David Bronstein Memorial 2014 tournament A” xalqaro shaxmat turniri bo‘lib o‘tdi. O‘zbekistonlik yosh sportchi, Xalqaro shaxmat federatsiyasi – FIDE ustasi Temur Igonin turnir boshidanoq hammani hayratga soldi, deb yozadi “UzReport”.

21 mamlakatdan kelgan 139 dan ziyod ishtirokchilar orasida Temur ilk uchta partiyani mag‘lubiyatsiz o‘tkazdi. U ozarboyjonlik Bahruz Rzayevni, qozog‘istonlik Rinat Jumaboyevni yengdi va belorussiyalik Vladislav Kovalev bilan durang o‘ynadi.
Bellashuvlar davomida toshkentlik o‘quvchi yetti nafar grossmeyster va ikki nafar xalqaro toifadagi sport ustasi bilan bahslar olib bordi.
Ta’kidlash kerakki, o‘tgan yili Temur Igonin 13 yoshgacha bo‘lgan o‘quvchilar orasida o‘tkazilgan shaxmat bo‘yicha jahon chempionatida bronza medalni qo‘lga kiritgan edi.